La mort alva
da Stefan Jäger, Bibiana Beglau

Il pur vallesan Josef Tannast, 49, è vegnì sutterrà ils 16 da december 1981 d’ina lavina a Wiler en il Lötschental. A medem temp sa chattava era ses frar Stefan sut il mantun da naiv. Josef Tannast è vegnì salvà suenter duas uras, era ses frar ha survivì. Omasdus vivan e lavuran anc en il Lötschental.

Raquintai dal di da la disgrazia
Mes frar ed jau eran ordaifer il vitg e vulevan spalar davent la naiv dalla garascha. Nus avain cumenzà a badigliar, ma adina in zichel cun tema perquai che nus eran conscients dal privel da lavinas.

Quant svelt è la lavina vegnida?
Svelt. Jau hai adina guardà en direcziun dal culm e tuttenina hai jau udì in tschivlar. Quai era la pressiun da l’aria, che vegniva cun grond fracass vers la val e lura hai jau clamà mes frar: «Il Mühlebach vegn!» En il medem mument essan nus gia siglids giu dal tetg. El ha tschertgà protecziun en il sutpassadi che sa chattava sut la via principala. Jau sun currì en direcziun dal vitg e cura che jau era sin la via principala è era gia vegnida la pressiun da l’aria.

Tge munta «pressiun da l’aria?»
La lavina trametta in’immensa pressiun da l’aria ordavant.

È quai sco in nivel da pulvra?
Gea.

Pon ins anc trair il flad en quest nivel?
Strusch. Quai è in immens vent, maschdà cun naiv. Quel prenda cun sai ins, quel trai suenter ins.

E lura vegn la massa?
Suenter vegn la massa: cun laina, crappa, cun tut il pussaivel.

Quant grond è l’interval tranter pressiun da l’aria e massa?
La lavina arriva tut tenor pendenza dal territori pli svelt ubain pli plaun. Ma la pressiun da l’aria è bler pli svelta. Quella arriva cun 200 enfin 300 km/h.

Co avais reagì cura che Vus essas vegnids tschiffads?
Jau m’hai bittà per terra, sin la via principala. Lura era la naiv sin mai. Jau era sutterrà entaifer secundas.

Co giaschevas?
Sin il venter. Jau aveva in maun avant il chau ed in maun vid il corp.

Eri cumplettamain stgir?
Cumplettamain, gea, absolutamain nagina glisch. Ed oravant tut in’immensa pressiun da la naiv e problems cun la respiraziun. Jau n’aveva strusch ina fora per fladar. L’emprim hai jau empruvà da ma mover, da m’auzar. Ma quai era nunpussaivel.

Panica?
Gea. Simplamain tema. Pervia da la respiraziun. Suenter in tschert temp hai jau pudì ma calmar. Jau era l’entir temp alert. Jau m’hai adina puspè ditg: Ussa stos ti muventar la detta-pe. Era il maun vulev’jau muventar, ma quai na gieva betg. E tar il chau era la naiv tuttenina sco glatsch.

Quant spazi era davant la fatscha?
Praticamain nagin.

Ma co pon ins alura restar uschè ditg alert?
Nagin’idea, igl è ina gronda miracla che jau hai survivì.

Avais Vus gì tema da murir?
Gea. Jau saveva dentant en il medem mument che jau vegnia salvà. Jau era tschient pertschient segir e persvadì, perquai che jau ma chattava sin la via. Jau hai era pensà a mes frar, ma dumandà nua ch’el possia esser, ed jau era persvadì che nus vegnian salvads omadus.

Co sentan ins la fradaglia?
Igl era schont fitg fraid. Igl era gea bletsch sin la via ed jau na sentiva betg pli mia schanuglia. La schanuglia era schelada. Suenter il salvament na pudev’jau betg pli trair ora las chautschas. Quellas han ins stuvì tagliar si cun ina forsch.

Avais Vus gì blessuras?
Na.

Avais Vus sentÌ Voss cor?
Natiralmain. Il battacor era extrem ferm.

Oravant tut svelt?
Igl era il medem sco cun la respiraziun. L’emprim era el extrem svelt e lura è el sa calmà.

Co avais Vus resentì per il temp?
Igl ha sa tractà da duas uras ed jau hai pensà ch’i saja stà l’entir suentermezdi.

Audan ins insatge?
Ins di en general, ch’ins auda anc insatge, dentant jau n’hai udì nagut. Pli tard hai jau intervegnì che sur mai sin la lavina sa chattava in bajetg agricul, en il qual igl aveva laina e fain, e quai ha probablamain isolà tut.

Co èsi cun odurs?
Jau n’hai savurà nagut.

N’avais Vus betg discurrì cun Vus sezs per As calmar?
Discurrì betg, ma jau hai fatg patratgs.

Avais Vus fatg ramurs per udir Vossa vusch?
Jau suppon che jau hai probablamain sbragì, – ubain co din ins?

Bragì?
Gea.

Quant lunsch van ils patratgs pertutgant il murir? Fan ins gia patratgs sur da muments suenter la mort, sur da l’atgna sepultura?
Na. Quai n’è betg capità.

Patratgan ins a la vita d’enfin ussa?
Na. Jau era uschè persvadì che jau vegnia salvà…

Eras Vus grit, perquai ch’ils gidanters en uschè ditg betg vegnids?
Na. Insumma betg. Jau aveva simplamain il sentiment ch’igl dura ditg, ma ch’els arrivan.

Suenter che Vus essas vegnids salvads, avais Vus l’emprim sgnappà aria endretg?
Il salvament è stà pli vehement che tut il rest. Vairamain privulus. Els na savevan gea betg, nua che jau era propi. E lura han els fatg liber la via cun grondas maschinas. Cura che jau sun siglì giu dal tetg sin via, hai jau pers la pala da naiv. Il moni da la pala era vesaivel, uschè ch’els han sminà che jau na saja betg lunsch davent. Però jau ma chattava circa 25 meters pli engiu. Els han pia empruvà da far liber la via ed uschia sun jau insacura vegnì stuschà enavant.

Ensemen cun la naiv?
Duas giadas. Quai sai jeu precis. Duas giadas han els stuschà mai. Lura era anc dapli pressiun sin mai.

Tge è ì tras il chau a Vus?
Jau n’aveva betg idea, tge che capita. E tar la segunda giada – eran mias chommas tuttenina or da la naiv. Lura sun jau stà si mez ed era liber. Jau vulev natiralmain immediat ir or da la naiv. Corporalmain gievi fitg mal cun mai. Extrem. Il pass or da la naiv a l’aria è fitg delicat. Jau hai dentant fatg quai totalmain instinctiv. Jau era liber e vuleva m’auzar. Quai era ina reacziun automatica. E lura hai jau udì sco ch’insatgi ha sunà trumbetta. Lunsch davent da mai. Els avevan fatg giu dad uschia alarmar cura ch’ina lavina vegn. Ed apparentamain pensava il trumbettist che la proxima lavina arrivia, quai che n’era dentant betg uschia. En mintga cas, durant ch’el alarmava cun la trumbetta, ha el vis mai. Jau steva sin via. Lura è la glieud vegnida, els han tgirà mai, ed igl era passà.